Dôvodová správa

Všeobecná časť 

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2012 (ďalej len „návrh nariadenia vlády“) sa predkladá na základe § 2 ods. 1 zákona č. 663/2007 Z. z. o minimálnej mzde (ďalej len „zákon“) v súlade s postupom ustanoveným v § 7 ods. 5 a § 8 ods. 2 zákona.
Ministerstvo práce, sociálnych vecí a rodiny Slovenskej republiky (ďalej len „ministerstvo“) je povinné v súlade s ustanovením § 7 ods. 5 zákona predložiť na rokovanie Hospodárskej a sociálnej rady Slovenskej republiky a následne na rokovanie vlády Slovenskej republiky návrh nariadenia vlády, ktorým sa ustanovuje suma minimálnej mzdy určená podľa § 8 ods. 2 zákona.
V zmysle tohto ustanovenia sa suma mesačnej minimálnej mzdy na nasledujúci kalendárny rok určí najmenej vo výške súčinu platnej mesačnej minimálnej mzdy a indexu medziročného rastu priemernej mesačnej nominálnej mzdy zamestnanca v hospodárstve Slovenskej republiky zverejneného Štatistickým úradom Slovenskej republiky za kalendárny rok, ktorý predchádza kalendárnemu roku, v ktorom sa predkladá návrh na úpravu sumy minimálnej mzdy. 
Podľa údajov Štatistického úradu Slovenskej republiky medziročný index nominálnej mzdy za rok 2010 predstavoval 103,2 %. Na základe tohto indexu spodná hranica minimálnej mzdy pre rok 2012, vypočítaná zo súčasnej sumy 317 eur mesačne, predstavuje po zaokrúhlení na celých 10 eurocentov nahor 327,20 eur. 
V nadväznosti na súčasnú hospodársku situáciu ministerstvo vypracovalo návrh na určenie minimálnej mzdy v najnižšej možnej sume, t.j. v sume 327,20 eur mesačne a 1,880 eura za hodinu, čo zodpovedá 1/174 sumy mesačnej minimálnej mzdy.
	Navrhnutá suma mesačnej minimálnej mzdy predstavuje nárast medzi rokmi 2011 a 2012:
-	v hrubom vyjadrení o 10,20 eura mesačne,
-	v čistom vyjadrení nová suma minimálnej mzdy na rok 2012 bude predstavovať 283,38 eura mesačne, čo je nárast oproti čistej minimálnej mzde v roku 2011 o 8,85 eura mesačne,
-	rozdiel sumy čistej minimálnej mzdy oproti sume životného minima 189,83 eura mesačne, platnej k 1. januáru 2012, bude predstavovať 93,55 eura.
Vývoj kritérií na úpravu sumy minimálnej mzdy podľa § 6 zákona vrátane prognózy ich vývoja za rok 2011 je uvedený v prílohe č. 1 k dôvodovej správe.
Očakávaný podiel minimálnej mzdy v čistom vyjadrení z očakávanej čistej priemernej mzdy (tzv. Kaitzov index) a vývoj tohto podielu od roku 2008 je v prílohe č. 2 k dôvodovej správe. 
Prehľad o vývoji priemernej mesačnej nominálnej mzdy a sumy minimálnej mzdy od zavedenia tohto inštitútu, ako aj vývoj podielu medzi minimálnou mzdou a priemernou mesačnou nominálnou mzdou je uvedený v prílohe č. 3 k dôvodovej správe.  
Aktualizované porovnanie výšky minimálnej mzdy v krajinách Európskej únie podľa údajov Federation of European Employers (http://www.fedee.com/minwage.html), ktoré majú tento inštitút zavedený, je uvedené v prílohe č. 4 k dôvodovej správe.
Prehľad o podiele sumy mesačnej minimálnej mzdy z priemernej mesačnej nominálnej mzdy podľa krajov Slovenskej republiky za roky 2009 a 2010 podľa údajov Štatistického úradu Slovenskej republiky je uvedený v prílohe č. 5 k dôvodovej správe.
Návrh nariadenia vlády je v súlade s Ústavou Slovenskej republiky, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi. 
Vplyvy realizácie navrhovanej právnej úpravy na štátny rozpočet a ostatné verejné rozpočty na roky 2012 až 2014, ako aj ostatné vplyvy, sú uvedené v Doložke vybraných vplyvov.
Zdrojom krytia predpokladaného zvýšeného rozsahu výdavkov v dôsledku zvýšenia minimálnej mzdy podľa tohto návrhu nariadenia vlády budú finančné prostriedky štátneho rozpočtu a ostatných verejných rozpočtov na roky 2012 až 2014. Prekročenie štátneho rozpočtu a ostatných verejných rozpočtov v rokoch 2012 až 2014 sa nepredpokladá.